Γνωμοδότηση της Επιτροπής των Περιφερειών για την "Ανακοίνωση της Επιτροπής 'Στρατηγικές για τις θέσεις εργασίας στην κοινωνία της πληροφορίας'"

(2001/C 357/03)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής με τίτλο "Στρατηγικές για τις θέσεις εργασίας στην κοινωνία της πληροφορίας" (COM(2000) 48 τελικό)·

έχοντας υπόψη την απόφαση του Προεδρείου της 13ης Ιουνίου 2000, σύμφωνα με το άρθρο 265, πέμπτη παράγραφος της Συνθήκης περί ιδρύσεως της Ευρωπαϊκής Κοινότητας, να αναθέσει την κατάρτιση γνωμοδότησης στην επιτροπή 5 (Κοινωνική πολιτική, δημόσια υγεία, προστασία των καταναλωτών, έρευνα, τουρισμός)·

έχοντας υπόψη τη γνωμοδότησή της για την Πράσινη Βίβλο της Επιτροπής με τίτλο "Πληροφορίες του δημόσιου τομέα: ένας βασικός πόρος για την Ευρώπη - Πράσινη Βίβλος για τις πληροφορίες του δημόσιου τομέα στην κοινωνία των πληροφοριών" (COM(98) 585 τελικό - CdR 190/1999 fin(1))·

έχοντας υπόψη τη γνωμοδότησή της με θέμα "Η μάθηση στην κοινωνία των πληροφοριών - σχέδιο δράσης για μια ευρωπαϊκή πρωτοβουλία στον τομέα της εκπαίδευσης (1996-1998)" (COM(96) 471 τελικό - CdR 368/96 fin(2))·

έχοντας υπόψη τη γνωμοδότησή της για την Πράσινο Βίβλο με τίτλο "Ζωή και εργασία στην κοινωνία των πληροφοριών - πρώτα ο άνθρωπος" (COM(96) 389 τελικό) (CdR 365/96 fin(3))·

έχοντας υπόψη το ψήφισμά της με θέμα "Η Κοινωνία της πληροφορίας: από την Κέρκυρα στο Δουβλίνο - Οι διαφαινόμενες προτεραιότητες""Οι επιπτώσεις της κοινωνίας των πληροφοριών στις πολιτικές της Ευρωπαϊκής Ένωσης - Ετοιμάζοντας τα επόμενα βήματα" (COM(96) 395 τελικό) (CdR 337/96 fin(4))·

έχοντας υπόψη τη γνωμοδότησή της για την "Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με πολυετές κοινοτικό πρόγραμμα για την τόνωση της ανάπτυξης της ευρωπαϊκής βιομηχανίας περιεχομένου των πολυμέσων στη νεοεμφανιζόμενη κοινωνία των πληροφοριών (INFO 2000)" (COM(95) 149 τελικό) (CdR 22/96 fin(5))·

έχοντας υπόψη τη γνωμοδότησή της για την ανακοίνωση της Επιτροπής "Η πορεία της Ευρώπης στην κοινωνία των πληροφοριών: ένα πρόγραμμα δράσης" (COM(94) 347 τελικό) (CdR 21/95 fin(6))·

έχοντας υπόψη τη γνωμοδότησή της για την ανακοίνωση της Επιτροπής στο Συμβούλιο, το Ευρωπαϊκό Κοινοβούλιο την Οικονομική και Κοινωνική Επιτροπή, και την Επιτροπή των Περιφερειών "Καθολική υπηρεσία τηλεπικοινωνιών στην προοπτική ενός πλήρως ελευθερωμένου περιβάλλοντος" - Βασικό στοιχείο της κοινωνίας των πληροφοριών (COM(96) 73 τελικό) (CdR 371/96 fin(7))·

έχοντας υπόψη το ψήφισμά της για την "υλοποίηση της ευρωπαϊκής στρατηγικής για την απασχόληση" (CdR 461/1999 fin(8))·

έχοντας υπόψη τη γνωμοδότησή της για την ανακοίνωση της Επιτροπής "Η μάθηση στη κοινωνία των πληροφοριών - Σχέδιο δράσης για μια ευρωπαϊκή πρωτοβουλία στον τομέα της εκπαίδευσης (1996-1998)" (COM(96) 471 τελικό) (CdR 368/96 fin(9))·

έχοντας υπόψη τη γνωμοδότησή της για την ανακοίνωση της Επιτροπής των Περιφερειών με τίτλο "Ο ρόλος των τοπικών και περιφερειακών αρχών στη σύνδεση των ιδρυμάτων εκπαίδευσης και κατάρτισης με επιχειρήσεις" (CdR 346/96 fin(10))·

έχοντας υπόψη το σχέδιο γνωμοδότησης (CdR 303/2000 rev. 2), το οποίο υιοθετήθηκε από την επιτροπή 5 στις 19 Απριλίου 2001 (εισηγητής: ο κ. Tögel (DE/PSE)·

εκτιμώντας ότι

1) Η παγκόσμια οικονομία προσλαμβάνει ολοένα και περισσότερο τη μορφή μιας κοινωνίας των πληροφοριών η οποία λειτουργεί με βάση νέους κανόνες και, με την ισχυρή δυναμικότητα που διαθέτει, προσφέρει τεράστιες δυνατότητες για την προαγωγή της ανάπτυξης και της απασχόλησης.

2) Για το λόγο αυτό, η Ευρωπαϊκή Ένωση έχει θέσει ως στόχο να καταπολεμήσει κατά την προσεχή δεκαετία τη μαζική ανεργία μέσω της συνεπούς εξέλιξης στην κοινωνία των πληροφοριών.

3) Η κοινωνία των πληροφοριών συμβάλλει ήδη σήμερα σε ένα σημαντικό βαθμό στο ΑΕγχΠ της Ευρωπαϊκής Ένωσης, παρουσιάζει μία ανάπτυξη η οποία είναι υψηλότερη άλλων οικονομικών τομέων, και απασχολεί πολλά εκατομμύρια εργαζόμενων.

4) Μολονότι η Ευρωπαϊκή Ένωση δεν έχει μέχρι στιγμής αξιοποιήσει πλήρως το δυναμικό απασχόλησης της κοινωνίας των πληροφοριών, ωστόσο, στη Σύνοδο Κορυφής για την απασχόληση, που πραγματοποιήθηκε στο Λουξεμβούργο το Νοέμβριο του 1997, τόνισε τις πιθανές επιδράσεις της κοινωνίας των πληροφοριών στην απασχόληση και, μετά το Ευρωπαϊκό Συμβούλιο της Βιέννης, το Δεκέμβριο του 1998, συγκρότησε ομάδα υψηλού επιπέδου στην οποία τα κράτη μέλη ανταλλάσσουν πληροφορίες για τις εθνικές στρατηγικές που εφαρμόζουν στον τομέα της κοινωνίας των πληροφοριών. Επιπροσθέτως, τα εθνικά σχέδια δράσης (ΕΣΔ), τα οποία έχουν χαραχθεί βάσει της ευρωπαϊκής στρατηγικής για την απασχόληση, περιλαμβάνουν από το 1999 δράσεις για την κοινωνία των πληροφοριών. Εντωμεταξύ, η Ευρωπαϊκή Ένωση έχει συμπεριλάβει τον τομέα αυτό στις βασικές της προτεραιότητες, όπως προκύπτει από τις πρωτοβουλίες που αποφασίστηκαν την αρχή του τρέχοντος έτους στην ευρωπαϊκή Σύνοδο Κορυφής στη Λισαβόνα.

4α) Εξάλλου, η ανακοίνωση της Επιτροπής ελάχιστα ασχολείται με τις συγκεκριμένες συνθήκες που επικρατούν στις αγροτικές και απομακρυσμένες περιοχές. Εάν δεν επιδειχθεί ιδιαίτερη προσοχή, οι περιοχές αυτές θα βρεθούν σε μία κατάσταση ακόμη σοβαρότερης περιθωριοποίησης έναντι της ανάπτυξης της κοινωνίας των πληροφοριών.

Επίσης, η ανακοίνωση δεν προβλέπει το παραμικρό για τον συγκεκριμένο τομέα της γεωργίας και της αγροτικής ανάπτυξης, ούτε για τους επιχειρηματίες, ούτε για τους μισθωτούς, ούτε για τις συναφείς δραστηριότητες.

5) Επίσης, αναγνωρίστηκε ότι αποστολή αυτή μπορεί να υλοποιηθεί μόνο εφόσον θεωρηθεί ότι η δια βίου εκπαίδευση αποτελεί τη βασική αρχή όλων των κοινωνικών τομέων και εφόσον διασφαλιστούν όλες οι σχετικές προϋποθέσεις ώστε να επιτευχθεί η εκπαίδευση ενός τεράστιου δυναμικού ειδικευμένων επαγγελματιών στον τομέα των τεχνολογιών των πληροφοριών και επικοινωνιών.

6) Για να απελευθερωθεί το δυναμικό που προσφέρει η κοινωνία των πληροφοριών όσον αφορά την απασχόληση, πρέπει να αξιοποιηθούν το υψηλό επίπεδο εξειδίκευσης που υπάρχει στην Ευρωπαϊκή Ένωση, η δημιουργικότητα και η πολλαπλή ειδίκευση του ενεργού πληθυσμού, η εσωτερική αγορά, η καθιέρωση του ευρώ καθώς και η δυνατότητα προσαρμογής που διαθέτουν οι επιχειρήσεις, και να διασφαλιστούν οι ενδεδειγμένες προσαρμογές και προτεραιότητες παρέμβασης στις αγροτικές και απομακρυσμένες περιοχές.

7) Υπενθυμίζει ότι ορισμένες τοπικές και περιφερειακές αρχές έχουν αναπτύξει συγκεκριμένες και καινοτόμες δράσεις στον τομέα. Οι εμπειρίες αυτές μπορούν να αποτελέσουν, λοιπόν, σημαντική πηγή σχεδίων που είναι δυνατό να μεταφερθούν και σε άλλες περιοχές της Ευρωπαϊκής Ένωσης. Είναι, επομένως, σημαντικό να δοθεί η δυνατότητα στις εν λόγω αρχές να προβούν σε πραγματική ανταλλαγή εμπειριών.

8) Για να παγιωθούν τα πλεονεκτήματα αυτά, η ευρωπαϊκή στρατηγική για την απασχόληση στην κοινωνία των πληροφοριών δεν πρέπει να επικεντρωθεί αποκλειστικά στα εμπορικά συμφέροντα αλλά και στις κοινωνικές πτυχές.

9) Κατά συνέπεια, αποφασιστικά κριτήρια της χάραξης των στρατηγικών για την απασχόληση στην κοινωνία των πληροφοριών πρέπει να είναι η ποιότητα διαβίωσης των εργαζόμενων, το πραγματικό ατομικό και κοινωνικό όφελος που προσφέρουν οι νέες τεχνολογικές δυνατότητες, καθώς και η υπεύθυνη εφαρμογή τους από κοινωνική, οικολογική, δημοκρατική και δεοντολογική άποψη.

10) Δεδομένης της επίμονης ανεργίας, η οποία έχει σημαντικές επιπτώσεις για την τοπική και περιφερειακή διοίκηση, η σημαντικότερη πρόκληση που αντιμετωπίζουν όλοι οι παράγοντες είναι να φροντίσουν ώστε η ανάπτυξη της κοινωνίας των πληροφοριών να έχει ουδέτερες ή θετικές επιδράσεις επί της απασχόλησης, αποστολή η οποία προϋποθέτει σημαντικές προσπάθειες τόσο στον πολιτικό όσο και στον κοινωνικό τομέα.

11) Η κοινωνία των πληροφοριών δεν πρόκειται να οδηγήσει αυτομάτως στην υπέρβαση ή απλώς στην εξουδετέρωση της κρίσης που διέρχεται η απασχόληση. Υπάρχει μάλλον κίνδυνος η εφαρμογή νέων τεχνολογιών πληροφοριών και επικοινωνιών, για λόγους εξορθολογισμού, να οδηγήσει τα επόμενα χρόνια σε περαιτέρω απώλεια θέσεων απασχόλησης, κατάσταση η οποία μπορεί μακροπρόθεσμα να αντισταθμιστεί με την ταυτόχρονη αύξησης της απασχόλησης σε νέους τομείς παραγωγής και παροχής υπηρεσιών.

κατά τη 39η σύνοδο ολομέλειας της 13ης και 14ης Ιουνίου 2001(συνεδρίαση 13ης Ιουνίου) υιοθέτησε την ακόλουθη γνωμοδότηση.

Η Επιτροπή των Περιφερειών

1. θεωρεί ότι ένα από τα σημαντικότερα καθήκοντά της είναι να υποστηρίξει κατάλληλες πρωτοβουλίες και νέους τομείς απασχόλησης και να συμβάλει κατ' αυτόν τον τρόπο στη δημιουργία νέων θέσεων απασχόλησης ή/και να αποτρέψει την απώλεια άλλων.

2. επισημαίνει ότι ο τομέας των τεχνολογιών των πληροφοριών και επικοινωνιών μπορεί να εξελιχθεί σε ένα από τους βασικότερους οικονομικούς κλάδους του 21ου αιώνα και να καταστεί, συνεπώς, ουσιαστικό σημείο αναφοράς για τα συστήματα εκπαίδευσης και απασχόλησης καθώς και για την άσκηση μιας ενεργού πολιτικής στην ευρωπαϊκή αγορά εργασίας.

3. υποστηρίζει τις προσπάθειες της Επιτροπής για την ανάπτυξη κοινωνικά αποδεκτών στρατηγικών που έχουν ως στόχο την πλήρη αξιοποίηση του δυναμικού που προσφέρει η κοινωνία των πληροφοριών στα πλαίσια μιας ευρωπαϊκής στρατηγικής για την απασχόληση.

4. θεωρεί ότι η έκθεση που έχει υποβληθεί συνιστά ουσιαστική συμβολή και υποστηρίζει την πρωτοβουλία e-Εurope, η οποία έχει ως στόχο να ετοιμάσει την Ευρώπη να αντιμετωπίσει την ψηφιακή εποχή.

5. διαπιστώνει, επίσης, για την απόκτηση γνώσεων ότι η διαρκής μάθηση έχει ιδιαίτερη αξία στην κοινωνία των πληροφοριών δεδομένου ότι οι εργαζόμενοι πρέπει να διαθέτουν υψηλή κατάρτιση, δεξιότητες, και δυνατότητες προσαρμογής.

6. για το λόγο αυτό ζητεί, τηρούμενης της αρχής της επικουρικότητας, να δοθεί στην τοπική και περιφερειακή διοίκηση η δυνατότητα:

- να ενσωματώσει τα μέσα της κοινωνίας των πληροφοριών στα εκπαιδευτικά συστήματα,

- να υποστηρίξει τη διασύνδεση των μέσων της κοινωνίας των πληροφοριών και των πολυμέσων στα εκπαιδευτικά προγράμματα (σύμπραξη ιδιωτικού-δημόσιου τομέα),

- να υποστηρίξει τη σύσταση περιφερειακών και τοπικών δικτύων για τους παραγωγούς περιεχομένου στον τομέα της εκπαίδευσης,

- να διασφαλίσει την πραγματική ενημέρωση όλων των διδασκάλων σχετικά με την κοινωνία των πληροφοριών,

- να εξασφαλίσει σε κάθε μαθητή πρόσβαση στο Διαδίκτυο,

- να βελτιώσει τις δυνατότητες των υπολογιστών για τη χρήση πολυμέσων στα σχολεία.

7. τονίζει, ωστόσο, ότι οι προαναφερθείσες ενέργειες μπορούν να υλοποιηθούν μόνο εφόσον αναπτυχθεί περαιτέρω το σύστημα δημόσιας εκπαίδευσης και διασφαλιστεί η πρόσβαση όλων των μαθητών στις νέες τεχνολογίες. Σε αυτά συμπεριλαμβάνεται η διάθεση χρηματοδοτικών πόρων για τη βελτίωση των δυνατοτήτων σε προσωπικό και τεχνολογία, για την επιμόρφωση του διδακτικού προσωπικού, και για την ανάπτυξη εκπαιδευτικών προτύπων τα οποία προωθούν με ευφυή τρόπο την ενσωμάτωση των νέων μέσων στην παιδαγωγική διαδικασία.

8. τονίζει κατηγορηματικά ότι οι προοπτικές που συνεπάγεται για την απασχόληση η κοινωνία των πληροφοριών δεν πρέπει να οδηγήσουν στη δημιουργία των τεχνολογικών προϋποθέσεων και των υποδομών που θα επιφέρουν μια γενικευμένη περιθωριοποίηση του δημόσιου συστήματος εκπαίδευσης. Με δεδομένη τη σημασία που θα έχει και στο μέλλον η εκπαίδευση, δεν επιτρέπεται σε καμία περίπτωση να παραιτηθούν οι τοπικές και περιφερειακές αρχές από τις σχετικές αρμοδιότητές τους. Για το λόγο αυτό, πρέπει να εξετασθεί ποια είναι ακριβώς η σχέση μεταξύ ιδιωτικής οικονομίας και σχολείων.

9. τονίζει, επίσης, ότι η εργασία στην κοινωνία των πληροφοριών δεν ακολουθεί πλέον παραδοσιακά οργανωτικά πρότυπα, αλλά απαιτεί εργαζόμενους με ικανότητα προσαρμογής και πολλαπλές ειδικεύσεις, επειδή πολλοί από αυτούς θα ασκούν επαγγέλματα τα οποία είναι επικεντρωμένα στη γνώση και τις πληροφορίες Η ικανότητα προσαρμογής και οι πολλαπλές ειδικεύσεις δεν πρέπει να οδηγήσουν σε μείωση της ποιότητας εργασίας ή σε αστάθεια ως προς την απασχόληση.

10. επισημαίνει ότι οι τοπικές και περιφερειακές αρχές, μαζί με τη βιομηχανία, διάφορες ενώσεις και οι εργατικές ενώσεις, ασχολούνται ιδιαίτερα εντατικά με το θέμα αυτό και για ένα αρκετά μεγάλο διάστημα. Δεδομένου ότι οι τοπικές και περιφερειακές αρχές αποτελούν ταυτόχρονα εκπαιδευτικούς παράγοντες και κινητήρια δύναμη της οικονομικής ανάπτυξης, μπορούν να συμβάλουν στη διασύνδεση των ιδρυμάτων εκπαίδευσης και επαγγελματικής κατάρτισης με τις επιχειρήσεις. Πολλές περιφέρειες και κοινότητες θα μπορούσαν να κάνουν ένα σημαντικό βήμα με την καθιέρωση νέων εκπαιδευτικών επαγγελμάτων στην οικονομία της ΤΠ. Κατ' αυτό τον τρόπο θα ήταν δυνατό να καταρτιστούν κοντά στις επιχειρήσεις διάφοροι επαγγελματίες με ιδιαίτερες πρακτικές δεξιότητες, κυρίως στον τομέα των εφαρμογών. Έτσι, θα μπορούσε να καλυφθεί ένα σημαντικό κενό που υπάρχει στη διάρθρωση της απασχόλησης στον κλάδο, ο οποίος μέχρι στιγμής ήταν υποχρεωμένος να προσελκύει προσωπικό χρησιμοποιώντας απόφοιτους ανωτάτων σχολών ή επαγγελματίες από άλλους κλάδους καταρτίζοντάς τους στο χώρο της εργασίας.

11. δηλώνει, συνεπώς, και σε αυτή την περίπτωση πρέπει να βοηθηθούν οι τοπικές και περιφερειακές αρχές ώστε:

- να προσφέρουν σε κάθε εργαζόμενο τη δυνατότητα να αποκτήσει γνώσεις για την κοινωνία των πληροφοριών,

- να καθορίσουν τις γενικές προϋποθέσεις και τις πρακτικές ρυθμίσεις που είναι απαραίτητες σε τοπικό και περιφερειακό επίπεδο έτσι ώστε να καταστεί δυνατή η εφαρμογή της τηλεργασίας σε μεγαλύτερη κλίμακα ως καινοτόμα διαδικασία δημιουργίας απασχόλησης που θα προωθήσει την εργασιακή ένταξη των νέων που διαμένουν σε αγροτικές περιοχές συμβάλλοντας έτσι στην εδαφική ισορροπία. Επίσης, η ανάπτυξη πρωτοβουλιών στα πλαίσια της κοινωνίας των πληροφοριών θα οδηγήσει στη δημιουργία απασχόλησης για τις γυναίκες και στη δυνατότητα συμβιβασμού οικογενειακής και εργασιακής ζωής,

- να αυξήσουν την προσφορά και τη ζήτηση θέσεων εκπαίδευσης σε τριτοβάθμιο επίπεδο με βάση μια ισόρροπη συμμετοχή των δύο φύλων,

- να ενισχύσουν την παράδοση μαθημάτων των τεχνολογιών των πληροφοριών στη δευτεροβάθμια εκπαίδευση,

- να βελτιώσουν την απασχολησιμότητα των ατόμων με ειδικές ανάγκες

- να αναλάβουν ειδικές δράσεις για τους κατόχους γεωργικών εκμεταλλεύσεων και τους απασχολούμενους στη γεωργία, στον τομέα της ανάπτυξης της υπαίθρου και στις συνδεδεμένες δραστηριότητες, με στόχο την παροχή πρόσβασης στα μέσα, στις τεχνικές και στις "γλώσσες" της κοινωνίας των πληροφοριών,

- να προωθήσουν δράσεις που ωθούν στη δια βίου μάθηση ειδικότερα τις δράσεις που προορίζονται για τη διασφάλιση της γενικής πρόσβασης όλων των ατόμων στον ψηφιακό αλφαβητισμό καθώς και τις δράσεις που αποβλέπουν στη δημιουργία τοπικών κέντρων συνήθους και ηλεκτρονικής μάθησης.

12. για το λόγο αυτό, ενόψει της προφανούς αναγκαιότητας, σύμφωνα και με την άποψη των κοινωνικών εταίρων, να προσαρμοστούν οι εργαζόμενοι στις νέες απαιτήσεις της εργασίας στην κοινωνία των πληροφοριών και να καταστεί "η δια βίου εκπαίδευση" αναπόσπαστο τμήμα της καθημερινής επαγγελματικής ζωής, ζητεί τη διασύνδεση της επιμόρφωσης με την πολιτική που αφορά το χρόνο εργασίας. Οι μειώσεις του χρόνου εργασίας, οι οποίες θα μπορούσαν να διατεθούν για "εκπαιδευτικές δέσμες" με στόχο την επαγγελματική κατάρτιση, θα μπορούσαν να προσφέρουν σημαντικά κίνητρα στον τομέα της απασχόλησης και να προωθήσουν ταυτόχρονα την απαραίτητη "εξόρμηση για την απόκτηση δεξιοτήτων".

13. αναγνωρίζει ότι το σύστημα επαγγελματικής κατάρτισης στην κοινωνία των πληροφοριών μπορεί και πρέπει να συμπληρώνεται σε ολοένα και μεγαλύτερο βαθμό με εκπαιδευτικά προγράμματα που χρηματοδοτούνται από τις επιχειρήσεις τονίζοντας, ωστόσο, ότι το υπάρχον εκπαιδευτικό σύστημα για τα νέα επαγγέλματα στον κλάδο των τεχνολογιών των πληροφοριών συνέβαλε σημαντικά στη μετατροπή της οικονομίας και άντεξε στη δοκιμασία κατά την περίοδο της μετάβασης στην κοινωνία των πληροφοριών.

14. φρονεί, συνεπώς, ότι στα πλαίσια αυτά και με την υποστήριξη των κοινωνικών εταίρων θα πρέπει να εξεταστεί εάν είναι απαραίτητος ο ολοκληρωμένος εκσυγχρονισμός της εργατικής και της κοινωνικής νομοθεσίας καθώς και των εκπαιδευτικών διατάξεων, έτσι ώστε να καλυφθούν οι απαιτήσεις που δημιουργούνται σε ένα εργασιακό περιβάλλον που διαμορφώνεται από την κοινωνία των πληροφοριών. Η πολιτική απασχόλησης για την κοινωνία των πληροφοριών πρέπει να μεριμνήσει για την κοινωνική διαμόρφωση των νέων μορφών οργάνωσης της εργασίας - όπως, π.χ., η τηλεργασία - και των νέων εργασιακών σχέσεων - όπως, π.χ., "η εργασία για ίδιο λογαριασμό με τη βοήθεια του Διαδικτύου" - ώστε να αξιοποιηθούν οι δυνατότητες που προσφέρονται στους εργαζόμενους και στην κοινωνία και να αποτραπούν ο κοινωνικός αποκλεισμός και τα ενδεχόμενα κοινωνικά ρήγματα.

15. συνιστά, λόγω των αλλαγών που επιφέρει στον εργασιακό κόσμο η κοινωνία των πληροφοριών, να εξεταστεί, επίσης, το ενδεχόμενο τροποποίησης των εννοιών "εργαζόμενοι" και "επιχείρηση", δημιουργίας ενός ενιαίου πλαισίου προστασίας για την τηλεργασία, διασφάλισης της κατάλληλης προστασίας δεδομένων που αφορούν τους εργαζόμενους σε ένα "ψηφιακό κόσμο", διασφάλισης της πρόσβασης των συμβουλίων των επιχειρήσεων και των εργατικών συνδικάτων στα ηλεκτρονικά δίκτυα των επιχειρήσεων, επέκτασης των συστημάτων κοινωνικής ασφάλισης ιδίως ώστε να συμπεριληφθούν οι "νέοι ελεύθεροι επαγγελματίες" και να καθιερωθούν νέα αποτελεσματικά ελάχιστα κοινωνικά και εργασιακά πρότυπα.

16. επικροτεί την ιδέα που είχαν μεμονωμένες επιχειρήσεις του κλάδου των τεχνολογιών των πληροφοριών και επικοινωνιών στα πλαίσια της σύμπραξης ιδιωτικού δημόσιου τομέα για τη σύσταση ενός ταμείου εκπαίδευσης στο οποίο θα μπορούν να προσχωρήσουν και άλλοι εταίροι και που θα χρησιμεύει για τη χρηματοδότηση, μεταξύ άλλων, των ακόλουθων μέτρων:

- διεύρυνση της προσφοράς σπουδών στις ακαδημίες επαγγελματικής κατάρτισης, σε ανώτερες σχολές, σε πανεπιστήμια και σε ομόλογα εκπαιδευτικά ιδρύματα. Οι απόφοιτοι θα αποκτούν ένα πρόσθετο πτυχίο στον κλάδο των τεχνολογιών των πληροφοριών και επικοινωνιών,

- υποτροφίες για τους σπουδαστές τμημάτων που έχουν σχέση με τις τεχνολογίες των πληροφοριών και επικοινωνιών,

- προαγωγή της ειδικής επαγγελματικής, αλλά και της διεπαγγελματικής, επιμόρφωσης ενώ παράλληλα τα δημόσια εκπαιδευτικά ιδρύματα θα μπορούσαν στα πλαίσια της δράσης για την επιμόρφωση να εκπαιδεύουν άτομα στο κλάδο των τεχνολογιών των πληροφοριών και επικοινωνιών,

- ανταλλαγή προσωπικού με εκπαιδευτικά ιδρύματα.

17. συμφωνεί με την άποψη της Επιτροπής ότι οι δημόσιες υπηρεσίες θα πρέπει να τροποποιηθούν ριζικά στην κοινωνία των πληροφοριών και ότι αυτό απαιτεί σημαντικές προσπάθειες εκ μέρους όλων των τοπικών και περιφερειακών αρχών καθώς και των δημοσίων φορέων και οργανισμών που εξαρτώνται από αυτές ώστε να επιταχυνθεί η χρήση των μέσων που προσφέρει η κοινωνία των πληροφοριών στην καθημερινή ζωή και να βελτιωθεί κατ' αυτό τον τρόπο η αποτελεσματικότητα και η ποιότητα των υπηρεσιών ενώ παράλληλα θα διευκολυνθεί η αμοιβαία προσέγγιση διοίκησης και πολιτών.

Επίσης, συμφωνεί με την ιδέα ατομικών λογαριασμών εκμάθησης ως χρήσιμο και αποτελεσματικό μέσο διάδοσης της γνώσης στα θέματα των τεχνολογιών της πληροφορίας και των επικοινωνιών και ως νέο τρόπο κινητοποίησης χρηματοδοτικών πόρων υπέρ της δια βίου μάθησης.

18. εμμένει να εξεταστεί εάν είναι δυνατόν να ενισχυθούν οι τοπικές και περιφερειακές αρχές ώστε:

- να δημιουργήσουν ευκολόχρηστες σελίδες του Διαδικτύου που θα προσφέρουν μία σαφή εικόνα των δικαιωμάτων των πολιτών καθώς και διασυνδέσεις με τις σημαντικότερες υπηρεσίες της τοπικής και περιφερειακής διοίκησης,

- να δημιουργήσουν δημόσιες πύλες στο Διαδίκτυο και να προωθήσουν την εκπαίδευση των εργαζόμενων στο χώρο της εργασίας σε ειδικότητες που απαιτούνται από την κοινωνία των πληροφοριών,

- να δημιουργήσουν ενιαία γραφεία υποστήριξης για τις επιχειρήσεις

- να δημιουργήσουν, στα αστικά κέντρα αναφοράς των αγροτικών και απομακρυσμένων περιοχών, κατάλληλα τηλεκέντρα για την παροχή, κυρίως στους νέους και στους πολύ νέους, δυνατοτήτες εξοικείωσης με την πληροφορική και πρόσβασης στο Διαδίκτυο που αποτελούν τις απαραίτητες συνθήκες για την άσκηση τηλεργασίας.

19. υποστηρίζει την άποψη της Επιτροπής ότι η κοινωνία των πληροφοριών και το ηλεκτρονικό εμπόριο θα προαγάγουν την ανάπτυξη της οικονομίας και θα αποφέρουν θέσεις απασχόλησης. Η κοινωνία των πληροφοριών θα ανοίξει νέους τομείς δραστηριότητας για τις επιχειρήσεις ενώ η διαρκής καινοτομία με τα μέσα που προσφέρει η κοινωνία των πληροφοριών θα έχει εξαιρετική σημασία για την αύξηση της ανταγωνιστικότητας των επιχειρήσεων και τη δημιουργία θέσεων απασχόλησης.

20. συνιστά ρητώς να υποστηριχθούν οι προσπάθειες που καταβάλλουν οι οργανισμοί τοπικής και περιφερειακής διοίκησης ούτως ώστε:

- να ενθαρρυνθεί η προσφορά νέων υπηρεσιών από τις επιχειρήσεις,

- να αυξηθεί το ποσοστό του επιχειρηματικού κεφαλαίου το οποίο εισρέει στις επιχειρήσεις αυτές,

- να προαχθεί η συνεργασία της βιομηχανίας με τον κλάδο της έρευνας σε τοπική και περιφερειακή κλίμακα,

- να συνεκτιμηθούν οι ανάγκες των ΜΜΕ σε όλα τα δημόσια προγράμματα που εκτελούνται σε τοπική και περιφερειακή κλίμακα και μάλιστα με κοινωνικά αποδεκτό τρόπο,

- να αυξηθεί ο αριθμός των επιχειρήσεων που κάνουν χρήση υπηρεσιών τεχνολογιών των πληροφοριών και επικοινωνιών.

21. είναι, όμως, της γνώμης ότι και στην κοινωνία των πληροφοριών και με τη συμμετοχή των κοινωνικών εταίρων θα πρέπει να ισχύσουν ορισμένα πρότυπα με βάση τα οποία θα συνεκτιμώνται κατά τη σύσταση νέων θέσεων απασχόλησης οι συλλογικές συμβάσεις για τους βασικούς μισθούς, τις άδειες, την αποζημίωση σε περίπτωση ασθενείας κ.λπ.

22. είναι, επίσης, της άποψης ότι, για την αξιοποίηση του αναμφισβήτητου δυναμικού που προσφέρει η κοινωνία των πληροφοριών όσον αφορά την απασχόληση, πρέπει να προαχθούν με εύστοχο τρόπο διάφορες καινοτομίες στα προϊόντα με τις οποίες δημιουργούνται νέες θέσεις απασχόλησης, καθώς και η αγοραστική δύναμη με την οποία θα στηριχθεί η βασική κατανάλωση νέων προϊόντων και υπηρεσιών.

23. υποστηρίζει τη δημιουργία δικτύων εκ μέρους επιχειρήσεων τεχνολογιών των πληροφοριών και επικοινωνιών για την ανάλυση των αναγκών, την ανταλλαγή εμπειριών και τη συνεργασία για την εκπαίδευση και την εξεύρεση προσωπικού. Στα πλαίσια αυτά, θα πρέπει να δοθούν κίνητρα ή να υπάρξει μια διαμεσολάβηση για τη συνεργασία των επιχειρήσεων στο χώρο της εκπαίδευσης και της επιμόρφωσης ή να δημιουργηθούν πρότυπες επιχειρήσεις με τη συμμετοχή των εκπαιδευτικών φορέων. Για παράδειγμα, μπορούν να δημιουργηθούν συντονιστικά κέντρα σε διασύνδεση με τοπικά ιδρύματα και ενώσεις ανάπτυξης των υποδομών και της οικονομίας. Έτσι, μπορούν να δοθούν κίνητρα σε περισσότερες επιχειρήσεις των τεχνολογιών των πληροφοριών και επικοινωνιών να διαθέσουν θέσεις σε εκπαιδευόμενους.

24. συνιστά να μελετηθεί με ποιο τρόπο μπορούν να ενισχυθούν οι υποψήφιες ΧΚΑΕ κατά την ανάπτυξη κοινωνικά αποδεκτών στρατηγικών για την απασχόληση στην κοινωνία των πληροφοριών.

Βρυξέλλες, 13 Ιουνίου 2001.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 57 της 29.2.2000 σ. 11.

(2) ΕΕ C 116 της 14.4.1997 σ. 89.

(3) ΕΕ C 116 της 14.4.1997 σ. 81.

(4) ΕΕ C 42 της 10.2.1997 σ. 31.

(5) ΕΕ C 129 της 2.5.1996 σ. 39.

(6) ΕΕ C 210 της 14.8.1995 σ. 109.

(7) ΕΕ C 116 της 14.4.1997 σ. 33.

(8) ΕΕ C 226 της 8.8.2000 σ. 43.

(9) ΕΕ C 116 της 14.4.1997 σ. 89.

(10) ΕΕ C 116 της 14.4.1997 σ. 98.